《七月十日天阴》
宋代·沈辽

江海积阴地，浮云朝莫生。秋来不为雨，庭户含孤清。

南方八九月，残暑尚未平。大火正西流，乃得逃炎蒸。

衰柳弄金飙，幽蝉咽复鸣。渐欣泉石趣，已厌葛衣轻。

夙昔抱幽志，何心守硁硁。已能闭诸外，无忧人事萦。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。